Najmenej dvakrát denne 

John Gray, Ph. D.

MEN ARE FROM MARS, WOMEN ARE FROM VENUS

Copyright © 1992 by J. G. Productions, Inc. First

published by HarperCollins Publishers, Inc.

New York. All Rights Reserved.

Translation © 1996, 2012 by Alena Redlingerova

Jacket design © 1996, 2012 by Jan Meisner 

Slovak edition © 1996, 2012, 2017 by Ikar

ISBN 978-80-551-5555-5

Túto knihu s láskou venujem

svojej manželke Bonnie Grayovej. 

Jej láska, citlivosť, múdrosť a sila 

vo mne prebudili to najlepšie.

To ona ma inšpirovala,

aby som sa s ostatnými podelil 

o naše spoločne získané poznatky.

POĎAKOVANIE

Ďakujem mojej manželke Bonnie, že počas písania tejto knihy stála pri mne. Ďakujem jej, že mi dovolila použiť príbehy z nášho manželského života, a najmä za to, že mi pomohla lepšie pochopiť a vážiť si ženský pohľad na vec.

Ďakujem aj našim trom dcéram Shannon, Julie a Lauren za ich lásku a uznanie. Až keď som sa sám stal otcom, pochopil som, čím prešli moji rodičia, a ľúbim ich o to väčšmi. Úloha otca mi pomohla lepšie porozumieť môjmu otcovi a milovať ho.

Ďakujem otcovi a matke za ich láskyplné úsilie pri výchove siedmich detí. Ďakujem najstaršiemu bratovi Davidovi, že chápal moje pocity a obdivoval moje slová. Ďakujem bratovi Williamovi za motiváciu k väčším výkonom. Ďakujem bratovi Robertovi za dlhé a zaujímavé rozhovory až do svitania a za jeho vynikajúce nápady, ktoré ma vždy obohatili. Ďakujem bratovi Tomovi za povzbudenie a pozitívny postoj. Ďakujem sestre Virginii za to, že mi verila a ocenila moje semináre. Ďakujem nebohému mladšiemu bratovi Jimmymu za jeho lásku a obdiv, ktoré sú mi v ťažkých chvíľach doteraz oporou.

Ďakujem mojej agentke Patti Breitmanovej, ktorej pomoc, tvorivá myseľ a nadšenie doviedli túto knihu do konca. Ďakujem Carole Bidnickovej za jej inšpiratívnu podporu od začiatku tohto projektu. Ďakujem Susan Moldowovej a Nancy Peskeovej za ich odborné pripomienky a rady. Ďakujem všetkým pracovníkom vydavateľstva HarperCollins za to, že citlivo reagovali na moje potreby.

Ďakujem tisícom účastníkov mojich seminárov o medziľudských vzťahoch, ktorí sa so mnou podelili o životné príbehy a podporili môj úmysel napísať túto knihu. Ich pozitívna a povzbudivá reakcia mi dodávala silu jednoduchým spôsobom prezentovať zložitý problém.

Ďakujem klientom, ktorí mi rozprávali o svojich zápasoch a dôverovali mi natoľko, že som ich mohol sprevádzať na ceste životom.

Ďakujem Steveovi Martineauovi za čriepky múdrosti, ktoré možno nájsť aj v tejto knihe.

Ďakujem všetkým, ktorí z celého srdca podporovali semináre Johna Graya o medziľudských vzťahoch, kde vznikal a overoval sa materiál pre túto knihu. Boli to: Elley a Ian Corenovci v Santa Cruz; Debra Muddová, Gary a Helen Francellovci v Honolulu; Bili a Judy Elbringovci v San Franciscu; David Obstfeld a Fred Kliner vo Washingtone; Elizabeth Klingová v Baltimore; Clark a Dottie Bartellovci v Seattli; Michael Najarian vo Phoenixe; Gloria Manchesterová v Los Angeles; Sandee Mácová v Houstone; Earlene Carillová v has Vegas; David Farlozv v San Die-gu; Bart a Menil Jacobsovci v Dallase a Ozve Johhansson a Ewa Martenssonová v Stockholme.

Ďakujem Richardovi Cohenovi a Cindy Blackovej z vydavateľstva Beyond Words za podporu a pomoc pri vydaní mojej predchádzajúcej knihy Men, Women and Relationships (Muži, ženy a ich vzťahy), ktorá ma inšpirovala k napísaniu tejto práce.

Ďakujem Johnovi Vestmanovi z Trianon Studios za profesionálne dokonalé magnetofónové záznamy mojich seminárov a Daveovi Mortonovi a pracovníkom Cassette Express za kvalitné služby.

Ďakujem mužom z mojej skupiny; ktorí sa so mnou podelili o svoje príbehy, najmä Lenneymu Eigerovi, Charlesovi Woodovi, Jacquesovi Earlymu, Davidovi Placekovi a Chrisovi Johnsovi za hodnotné pripomienky pri redigovaní rukopisu.

Ďakujem sekretárke Ariane, ktorá za mňa počas práce na tejto knihe zodpovedne viedla kanceláriu.

Ďakujem môjmu právnikovi (a adoptívnemu starému otcovi mojich detí) Jerrymu Riefoldovi, že bol stále pri mne.

Ďakujem Cliffordovi McGuireovi za priateľstvo, ktoré trvá už dvadsať rokov. Lepšieho a citlivejšieho priateľa by som nenašiel.

ÚVOD

Týždeň potom, čo sa narodila naša dcéra Lauren, sme s mojou ženou Bonnie boli na konci so silami. Lauren nás budila každú noc. Bonnie mala po pôrode veľké bolesti a užívala analgetiká. Ťažko sa jej chodilo. Päť dní som zostal doma, aby som jej pomohol, a potom som sa vrátil do práce. Zdalo sa, že sa má lepšie.

Kým som bol preč, došli jej lieky proti bolesti. Namiesto toho, aby mi zavolala do kancelárie, poprosila jedného z mojich bratov, ktorý bol u nás práve na návšteve, aby jej kúpil ďalšie. Ten sa však nevracal a Bonnie sa celý deň v bolestiach starala o novorodeniatko.

Netušil som, aký hrozný deň prežila. Keď som prišiel domov, bola veľmi rozčúlená. Zle som si vysvetlil príčinu jej nálady a myslel som, že obviňuje mňa.

Bonnie mi vyčítala: „Celý deň som mala bolesti... došli mi tabletky. Ležala som v posteli a vám je to jedno!“

Bránil som sa: „Prečo si mi nezavolala?“

Bonnie odpovedala: „Poslala som po lieky tvojho brata, ale on na ne zabudol! Čakám naňho už od rána. Čo mám robiť? Nemôžem ani poriadne chodiť. Cítim sa strašne opustená!“

V tom okamihu som vybuchol. Ani ja som nemal dobrý deň. Hneval som sa, že mi nezavolala. Nazlostilo ma, že viní mňa, hoci som nemal tušenia, že trpí bolesťami. Keď medzi nami padlo pár trpkých slov, zamieril som k dverám. Bol som unavený, podráždený a už som počul dosť. Obaja sme mali všetkého po krk.

Potom sa stalo čosi, čo v konečnom dôsledku zmenilo môj život.

Bonnie ma zastavila: „Nechoď preč, prosím ťa. Teraz, keď ma všetko bolí, ťa potrebujem najväčšmi. Niekoľko nocí som sa nevyspala. Prosím, vypočuj ma.“

Zostal som stáť a počúval.

Bonnie sa do mňa pustila: „John Gray, ty si teda pekný kamarát! Keď som tvoja milujúca Bonnie, všetko je v poriadku, no sotva ňou prestanem byť, poberieš sa preč.“

Zarazila sa a oči jej zaliali slzy. Trochu zmeneným hlasom pokračovala: „Práve teraz ma všetko bolí. Nemám ti čo dať, ale v tejto chvíli ťa potrebujem najväčšmi. Poď ku mne a objím ma. Nemusíš nič hovoriť. Potrebujem len, aby si ma vzal do náručia. Neodchádzaj, prosím ťa.“

Pristúpil som k nej a mlčky som ju objal. Bonnie sa v mojom náručí rozplakala. Po chvíli mi poďakovala, že som neodišiel. Vraj len potrebovala cítiť, ako ju držím.

V tej chvíli som si začal uvedomovať skutočný význam lásky – bezvýhradnej lásky. Vždy som si o sebe myslel, že viem rozdávať lásku. Ale Bonnie mala pravdu. Bol som kamarát, len keď bolo všetko v poriadku. Ak bola spokojná a milá, ľúbil som ju. Keď bola nešťastná alebo rozčúlená, zrazu som sa cítil vinný, začal som sa hádať alebo som sa utiahol.

V ten deň som zostal pri nej a mal som úžasný pocit. Dokázal som dávať vtedy, keď to moja žena naozaj potrebovala. Takto asi vyzerá skutočná láska, keď nám na tom druhom záleží, keď našej láske dôverujeme. Keď stojíme pri partnerke v hodine núdze. Čudoval som sa, aké ľahké bolo poskytnúť jej oporu, keď mi ukázala, čo mám robiť.

Ako to, že som na to neprišiel sám? Veď Bonnie len potrebovala, aby som ju vzal do náručia. Iná žena by inštinktívne vycítila, čo Bonnie v tej chvíli potrebuje. Ale ja ako muž som nevedel, že dotyky, objatie a počúvanie sú pre ňu také dôležité. Keď som si tieto rozdiely uvedomil, začal som sa učiť novému spôsobu komunikácie s manželkou. Nikdy by som neveril, že môžeme konflikt vyriešiť tak ľahko.

V predchádzajúcich vzťahoch so ženami som sa v ťažkých chvíľach správal ľahostajne a chladne, lebo som nevedel, čo mám robiť. Moje prvé manželstvo preto bolo veľmi komplikované a bolestné. Táto príhoda s Bonnie mi ukázala, ako môžem svoje správanie zmeniť.

Inšpirovala ma k sedemročnému výskumu, počas ktorého som sa usiloval pochopiť mužský a ženský model správania. Keď som si v praxi overil rozdiely medzi mužmi a ženami, zrazu som si uvedomil, že moje manželstvo nemusí byť taký ťažký zápas. Keď sme s Bonnie pochopili rozdiely medzi nami, výrazne sa zlepšila naša komunikácia a vedeli sme sa jeden z druhého väčšmi tešiť.

Pokračovali sme v zisťovaní a skúmaní týchto rozdielov a objavili sme nové spôsoby, ako zlepšiť všetky naše vzťahy. Dozvedeli sme sa o medziľudských vzťahoch to, čo naši rodičia nevedeli, a preto nás to nenaučili. Keď som o týchto veciach hovoril s klientmi, aj ich vzťahy sa začali zlepšovať. Doslova tisíce účastníkov mojich víkendových seminárov zistili, že ich vzťahy k ľuďom sa zo dňa na deň výrazne zmenili.

Aj po siedmich rokoch počúvam od individuálnych klientov a manželských dvojíc, ako pozitívne sa zmenili ich vzťahy. Dostávam fotografie šťastných manželov a ich detí, listy, v ktorých mi ďakujú za záchranu manželstva. Hoci v skutočnosti ich manželstvá zachránila láska, boli by sa rozviedli, keby nezačali prejavovať viac porozumenia pre opačné pohlavie.

Susan a Jim sa brali pred deviatimi rokmi. Ako väčšina dvojíc, aj oni začínali s veľkou láskou. No po rokoch stúpajúcej frustrácie a sklamania sa vášeň vytratila a oni to chceli vzdať. Pred rozvodom sa ešte rozhodli zúčastniť sa na mojom víkendovom seminári o vzťahoch. Susan tvrdila: „Vyskúšali sme všetko, len aby náš vzťah fungoval. Jednoducho sme príliš rozdielni.“

Počas seminára prekvapene zistili, že rozdiely medzi nimi sú nielen normálne, ale dokonca ich možno predvídať. Upokojilo ich, že ostatné dvojice prežili podobný vzťah ako oni. Za dva dni Susan s Jimom získali úplne iný pohľad na vzťah medzi mužom a ženou.

Znova sa do seba zaľúbili. Ich spolužitie akoby sa zázrakom zmenilo. Už sa nechceli rozvádzať, naopak, tešili sa, ako spolu strávia zvyšok života. Jim povedal: „Pochopenie rozdielov medzi nami mi vrátilo späť manželku. Je to najväčší dar, aký som mohol dostať. Zase patríme jeden druhému.“

O šesť rokov, keď ma pozvali na návštevu do nového domu, sa ešte stále ľúbili. A neprestávali mi ďakovať, že som im pomohol pochopiť jeden druhého a udržať manželstvo.

Takmer každý by určite súhlasil s tvrdením, že medzi mužmi a ženami sú rozdiely, ale o aké rozdiely ide, to väčšina ľudí nevie definovať. Za posledných desať rokov vyšlo mnoho kníh, ktoré sa o túto definíciu pokúšajú. Aj keď v tejto oblasti nastal významný pokrok, viaceré knihy sú jednostranne zamerané a, bohužiaľ, posiľňujú nedôveru a odpor voči opačnému pohlaviu. Jedno pohlavie býva obvykle považované za obeť toho druhého. Tak vznikla potreba príručky, ktorá by pomohla pochopiť rozdiely medzi normálnymi mužmi a ženami.

Na zlepšenie vzťahov medzi pohlaviami je nevyhnutné pochopenie ich rozdielov, ktoré zvyšuje sebaúctu a dôstojnosť človeka, no zároveň podnecuje vzájomnú dôveru, osobnú zodpovednosť, schopnosť spolupráce a prehlbuje lásku. Na základe odpovedí dvadsaťpäť tisíc účastníkov mojich seminárov som dospel k pozitívnym definíciám rozdielov medzi mužmi a ženami. Pri skúmaní týchto rozdielov cítite, ako sa rúcajú múry odporu a nedôvery.

S otvoreným srdcom dokážete väčšmi odpúšťať, rozdávať a prijímať lásku a oporu. Nové poznatky vás, aspoň dúfam, zavedú ešte ďalej ako táto kniha a vy budete pokračovať v hľadaní cestičiek k láskyplnému vzťahu voči opačnému pohlaviu.

Všetky princípy tejto knihy boli overené v praxi. Najmenej deväťdesiat percent z dvadsaťpäť tisíc účastníkov ankety sa v uvedených príkladoch spoznalo. Ak sa pri čítam tejto knihy pristihnete, ako pokyvujete hlavou a hovoríte: „Áno, to je predsa o mne,“ vedzte, že nie ste sami. A tak ako ostatní, môžete aj vy veľa získať praktickým využitím nových poznatkov.

Kniha Muži sú z Marsu, ženy z Venuše ponúka nové stratégie na znižovanie napätia vo vzťahoch a na prehlbovanie lásky predovšetkým na základe dôkladného štúdia rozdielov medzi mužmi a ženami. Kniha predkladá praktický návod, ako zabrániť sklamaniam a nespokojnosti a vytvoriť atmosféru dôvery a pohody. Vzťahy nemusia vždy znamenať iba zápas. Napätie, odpor alebo konflikt vzniká zo vzájomného nepochopenia.

Koľko ľudí je nespokojných so svojimi vzťahmi! Svojich partnerov síce ľúbia, ale nevedia si poradiť s večným napätím, nevedia, čo robiť, aby sa ich vzťah zlepšil. Keď pochopíte, že medzi mužmi a ženami sú zásadné rozdiely, objavíte nové spôsoby, ako sa správať, ako počúvať a pomáhať opačnému pohlaviu. Dozviete sa, ako získať lásku, ktorú si zaslúžite. Po prečítaní tejto knihy sa možno budete čudovať, ako je možné, že niekto má dobré vzťahy aj bez nej.

Muži sú z Marsu, ženy z Venuše je príručka vzťahov medzi pohlaviami v deväťdesiatych rokoch nášho storočia. Ukazuje, ako sa muži a ženy odlišujú vo všetkých oblastiach života. Muži a ženy nemajú len rozdielny spôsob komunikácie, ale rozmýšľajú, cítia, vnímajú, reagujú a milujú úplne odlišne, majú iné potreby a hodnoty. Akoby pochádzali z rôznych planét, hovorili iným jazykom a živili sa inou potravou.

Väčšie pochopenie vzájomných rozdielov nám pomôže prekonať ťažkosti, s ktorými sa stretávame, keď sa usilujeme spoznať opačné pohlavie. Vyhneme sa tak mnohým nedorozumeniam. Opravíme si mnohé nesprávne očakávania. Ak si zapamätáte, že váš partner je iný, akoby bol z inej planéty, môžete sa uvoľniť a vzájomné rozdiely využiť, namiesto toho, aby ste ich odmietali alebo menili.

V tejto knihe je však najdôležitejšie praktické riešenie problémov, ktoré vyplývajú z našich rozdielov. Nebudeme sa venovať iba teoretickej analýze psychických rozdielov, ale aj praktickým návodom utvárania úspešných vzťahov medzi pohlaviami.

Pravdivosť jednotlivých princípov je očividná, pochopiteľná a odskúšaná v praxi. Príklady zo života jednoducho a stručne vyjadrujú to, čo ste intuitívne vedeli už dávno. Ich všeobecná platnosť vám pomôže zostať sebou, nenechať sa vzťahmi pripraviť o svoju individualitu.

Muži často reagujú: „To je predsa o mne. Vy ste ma sledovali? Už nemám pocit, že so mnou čosi nie je v poriadku.“

A ženy hovorievajú: „Konečne ma manžel začal počúvať. Nemusím bojovať o uznanie. Manžel pochopil vaše vysvetlenie rozdielov medzi nami. Ďakujem!“

Toto sú len dva príklady z tisícov inšpirujúcich komentárov po tom, ako sa ľudia dozvedeli, že muži pochádzajú z Marsu a ženy z Venuše. Výsledky tohto nového programu zameraného na pochopenie opačného pohlavia prichádzajú prekvapivo rýchlo, ale vydržia dlho.

Cesta k vytvoreniu láskyplného vzťahu môže byť miestami tŕnistá. Problémy sú totiž nevyhnutné. Buď sa môžu stať zdrojom odporu a odmietania, alebo poslúžia ako príležitosť na prehĺbenie blízkosti a lásky, ohľaduplnosti a dôvery. Uvádzané postrehy a nápady nie sú všeliek, pomocou ktorého sa možno rýchlo zbaviť všetkých problémov. Predstavujú skôr nový prístup, ktorý vám umožní úspešne využívať vzťahy pri riešení životných problémov. Nové poznatky vám pomôžu získať lásku, akú si zaslúžite, a zároveň poskytnúť partnerovi lásku a podporu, akú si zaslúži on.

V tejto knihe často uvádzam rôzne zovšeobecnenia o mužoch i ženách. Niektoré tvrdenia sa vám budú zdať pravdivejšie ako iné... napokon, každý z nás je jedinečný a má jedinečné skúsenosti. Niekedy mi dvojice na seminároch, ale aj jednotlivci hovoria, že sa stotožňujú s mojimi príkladmi mužov a žien, ale opačne. Muž reaguje na opisy žien a žena na opisy mužov. Nazval som tento jav výmena rolí.

Ak prídete na to, že aj vy máte sklon k výmene rolí, ubezpečujem vás, že všetko je v poriadku. Keď zistíte, že niečo v tejto knihe sa vás netýka, buď si to nevšímajte (pokračujte v čítaní, kým nenarazíte na niečo, čo vás zaujme), alebo sa nad sebou hlbšie zamyslite. Mnohí muži sa vzdali niektorých mužských atribútov, aby vedeli väčšmi ľúbiť a podporovať svoje partnerky. A takisto niektoré ženy popreli svoje (nie všetky) ženské atribúty, aby sa naučili zarábať si na živobytie vo svete práce, ktorý odmeňuje práve mužské vlastnosti. Ak je toto váš prípad, nápady, stratégie a techniky uvedené v tejto knihe vám pomôžu nielen vniesť viac vášne do vzťahov, ale aj získať väčšiu rovnováhu medzi vašimi mužskými a ženskými vlastnosťami.

Nebudem sa zaoberať otázkou, prečo vlastne rozdiely medzi mužmi a ženami existujú. Je to príliš komplikovaná otázka, na ktorú jestvuje mnoho odpovedí, od biologických rozdielov, rodičovského vplyvu, výchovy a postavenia v rodine po civilizačné podmienky dané spoločnosťou, médiami a históriou. (Tieto témy hlbšie rozoberám v knihe Muži, ženy a ich vzťahy: prímerie s opačným pohlavím).

Napriek tomu, že prezentované postrehy možno ihneď aplikovať, nemôžu nahradiť psychoterapiu a odborné poradenstvo v prípadoch narušených vzťahov alebo dysfunkčných rodín. Aj zdraví jedinci, ak sa ocitnú v krízovej situácii, potrebujú psychoterapiu či poradenstvo. Ja sám hlboko verím v postupnú premenu, ku ktorej dochádza pri psycho-terapii, manželskom poradenstve a v rehabilitačných skupinách, ktoré používajú dvanásťbodový program (ako Anonymní alkoholici, pozn. prekl.)

A predsa som počul, ako ľudia tvrdia, že toto nové chápanie vzťahov im dalo viac, než dlhoročná terapia. Myslím si, že práve roky psychoterapie či rehabilitácie im umožnili úspešne využiť nové poznatky v živote a v medziľudských vzťahoch.

Ak máme dysfunkčnú minulosť, aj po rokoch terapie či navštevovania rehabilitačných skupín ešte vždy potrebujeme získať pozitívny obraz o zdravých vzťahoch medzi ľuďmi. Táto kniha ho poskytuje. No aj v prípade, že sme prežili život plný lásky a porozumenia, časy sa menia a vyžaduje sa nový prístup k vzťahom medzi pohlaviami. Najdôležitejšie je naučiť sa novým a zdravým spôsobom komunikácie.

Verím, že naše postrehy a nápady môžu byť užitočné pre každého. Jediná negatívna reakcia, ktorú som počul na mojich seminároch a ktorá zaznievala aj z listov, bola: „Škoda, že mi to nikto nepovedal skôr.“

Na prehĺbenie lásky nikdy nie je neskoro. Len sa musíte naučiť, ako na to. Či chodíte na psychoterapiu, alebo nie, ak túžite skvalitniť svoje vzťahy s opačným pohlavím, táto kniha je určená vám.

Veľmi ma teší, že sa s vami o ňu môžem podeliť. Nech vám pomôže ďalej sa rozvíjať v múdrosti a láske. Nech sa zníži počet rozvodov a nech stúpne počet šťastných manželstiev. Naše deti si zaslúžia lepší svet.

John Gray

15. novembra 1991

Milí Valley, Kalifornia

kapitola 1

MUŽI SÚ Z MARSU,
ŽENY Z VENUŠE

Predstavte si, že muži pochádzajú z Marsu a ženy z Venuše. Jedného dňa pred mnohými rokmi Marťania pomocou ďalekohľadov objavili pôvabné Venušanky. Už prvý pohľad na ne vyvolal v Marťanoch neznáme vzrušujúce pocity. Zaľúbili sa, rýchlo vynašli medziplanetárnu dopravu a odleteli na Venušu.

Venušanky Marťanov privítali s otvorenou náručou. Intuitívne oddávna tušili, že tento deň raz príde. Otvorili srdcia dovtedy nepoznanej láske.

Láska medzi Venušankami a Marťanmi bola čarovná. Tešili sa, že sú stále spolu, všetko robili spolu a o všetko sa delili. Hoci pochádzali z rôznych planét, rozdiely medzi nimi sa im zdali úžasné. Celé mesiace sa navzájom dôkladne skúmali, páčilo sa im, že majú odlišné potreby, túžby a spôsoby správania. Veľa rokov spolu žili v príkladnej láske a harmónii.

Raz sa však rozhodli, že odletia na Zem. Spočiatku bolo všetko skvelé a krásne. Ale onedlho sa prejavili účinky zemskej atmosféry a jedného rána sa všetci zobudili s veľmi zvláštnou stratou pamäti – so selektívnou amnéziou.

Marťania i Venušanky zabudli, že pochádzajú z rôznych planét, a preto sú medzi nimi rozdiely. Stačilo jedno ráno, a všetko, čo o svojich rozdieloch vedeli, im nenávratne zmizlo z pamäti. Od toho dňa existuje konflikt medzi mužmi a ženami.

NEZABÚDAJME NA ROZDIELY

Ak si neuvedomíme, že naše rozdiely sú prirodzené, nedohodneme sa. Ak zabudneme na túto dôležitú skutočnosť, príslušníci opačného pohlavia v nás obvykle vyvolajú hnev alebo sklamanie. Očakávame totiž, že budú presne takí ako my. Túžime, aby chceli to, čo chceme my a cítili to, čo cítime my.

Myslíme si, a v tom je náš omyl, že ak nás naši partneri naozaj ľúbia, musia reagovať a správať sa určitým spôsobom, teda rovnako ako my, keď niekoho ľúbime. Tento postoj nás však predurčuje ku sklamaniu a bráni nám láskyplne hovoriť o našich rozdieloch.

Myslíme si, a v tom je náš omyl, že ak nás naši partneri

naozaj ľúbia, musia reagovať a správať sa určitým spôsobom –

ako my, keď niekoho ľúbime.

Muži očakávajú, že ženy budú myslieť, komunikovať a reagovať ako muži; ženy sa zase domnievajú, že muži budú cítiť, komunikovať a reagovať ako ženy. Zabudli sme, že muži a ženy majú byť rozdielni. A výsledkom sú vzťahy plné zbytočných rozporov a konfliktov.

Ak si vzájomné rozdiely uvedomíme a začneme ich rešpektovať, vyhneme sa nedorozumeniam. Všetko sa dá vysvetliť, keď si zapamätáme, že muži sú z Marsu a ženy z Venuše.

PREHĽAD ROZDIELOV MEDZI POHLAVIAMI

V tejto knihe budem podrobne rozoberať naše rozdiely. Každá kapitola vám prinesie niečo nové. Spoločne budeme skúmať tieto hlavné rozdiely:

V 2. kapitole sa pozrieme na rozdiel medzi mužskými a ženskými hodnotami a pokúsime sa pochopiť dva najväčšie omyly, ktorých sa dopúšťame vo vzťahoch s opačným pohlavím: muži ponúkajú riešenia a podceňujú city, zatiaľ čo ženy ponúkajú rady a pokyny. Ak pochopíme náš marťanský alebo venušanský pôvod, bude nám jasné, prečo muži a ženy nevedome robia tieto chyby. Tým, že si rozdiely uvedomíme, môžeme chyby napraviť a produktivnějším spôsobom reagovať na opačné pohlavie.

V 3. kapitole budeme objavovať rôzne spôsoby, akými muži a ženy zvládajú stres. Marťania majú sklon utiahnuť sa a ticho rozmýšľať o problémoch, Venušanky majú inštinktívnu potrebu o problémoch rozprávať. Naučíte sa používať nové stratégie, aby ste aj v konfliktných situáciách dosiahli, čo chcete.

4. kapitola nás naučí, ako motivovať opačné pohlavie. Mužov motivuje pocit užitočnosti, ženy zase pocit, že sú milované. Budeme hovoriť o troch krokoch, ktoré vedú k zlepšeniu vzájomných vzťahov a zamyslíme sa nad tým, ako prekonať najčastejšie prekážky: muži by sa mali naučiť lásku dávať a ženy prijímať.

V 5. kapitole sa dozviete, ako dochádza k nedorozumeniam medzi mužmi a ženami, lebo hovoria rôznymi jazykmi. Obsahuje aj Marťansko-venušanský frazeologický slovník, pomocou ktorého si môžete preložiť najčastejšie nesprávne chápané výrazy. Dozviete sa, že muži a ženy rozprávajú, alebo dokonca mlčia, z úplne odlišných dôvodov. Ženy zistia, čo robiť, keď muž zmĺkne, a muži sa naučia bez pocitov frustrácie pozornejšie počúvať.

6. kapitola odkrýva rôzne potreby dôvernej blízkosti. Muž sa priblíži, ale vzápätí sa potrebuje odtiahnuť. Ženy sa dozvedia, ako podporovať proces odťahovania, aby sa muž opäť vrátil, a kedy je najvhodnejší čas na intímne rozhovory s mužom.

V 7. kapitole zistíme, že milujúce postoje ženy rytmicky stúpajú a klesajú ako vlny. Muži sa dozvedia, ako správne interpretovať náhle citové zmeny u žien. Naučia sa rozoznať, kedy ich žena potrebuje najväčšmi a ako jej majú poskytnúť oporu a nemať pocit, že sa obetujú.

V 8. kapitole si ukážeme, že muži a ženy vyjadrujú lásku svojským spôsobom, bez ohľadu na potreby opačného pohlavia. Muži potrebujú lásku, ktorá zároveň vyjadruje dôveru, bezvýhradné prijatie a uznanie. Ženy potrebujú lásku starostlivú, chápajúcu a rešpektujúcu. Dočítate sa o šiestich najčastejších spôsoboch, akými od seba nechtiac odháňate partnera.

9. kapitola vás poučí, ako sa vyhnúť nepríjemným hádkam. Ak sa muži tvária, že majú vo všetkom pravdu, žena to môže považovať za podceňovanie svojich citov. Ženy niekedy reagujú odmietnutím namiesto nesúhlasu, čím obvykle aktivizujú mužov obranný mechanizmus. Pozrieme sa na anatómiu hádky a ukážeme si na praktických príkladoch, ako partnera pri komunikácii podporiť.

10. kapitola je zameraná na odlišné spôsoby „bodovania“. Muži sa dozvedia, že pre Venušanky má dar z lásky rovnakú hodnotu ako akýkoľvek iný dar, bez ohľadu na jeho veľkosť. Namiesto jedného veľkého daru by sa muži mali väčšmi sústrediť na drobné prejavy lásky. Pre nich uvádzam stojeden spôsobov, ako „zabodovať“ u žien. Ženy sa zase naučia energiu využívať na to, aby „bodovali“ u mužov tým, že im dajú, čo potrebujú.

11. kapitola vás naučí, ako spolu komunikovať v krízových situáciách. Ako muži a ženy, každý po svojom, skrývajú svoje city a aké je dôležité vedieť sa o city podeliť. Na vyjadrenie negatívnych pocitov voči partnerovi sa odporúča technika intímnych listov, ktorá pomáha odpúšťať a prehlbovať lásku.

Z 12. kapitoly sa dozviete, prečo Venušanky nevedia požiadať o podporu a prečo Marťania obvykle vzdorujú prosbám. Zistíte, že výrazy ako „mohol by si,“ a „môžeš,“ mužov odpudzujú a čo povedať namiesto nich. Táto kapitola vám prezradí tajomstvo, ako povzbudiť muža, aby dával viac, a objasní význam stručnosti, priameho a správneho výberu slov.

V 13. kapitole nájdete štyri ročné obdobia lásky. Tento realistický pohľad na premeny a vývoj lásky vám pomôže prekonať nevyhnutné prekážky, ktoré sa vyskytnú v každom vzťahu. Zistíte, ako vaša i partnerova minulosť ovplyvňuje súčasné vzťahy a dozviete sa, ako udržať čaro lásky čo najdlhšie.

Každá kapitola tejto knihy vám odhalí niekoľko tajomstiev láskyplného a dlhotrvajúceho vzťahu. S každým objavom sa vám bude dariť vo vzťahoch čoraz viac.

DOBRÉ ÚMYSLY NESTAČIA

Zaľúbiť sa je vždy zázrak. Zdá sa nám, že láska bude trvať večne. Naivne sa domnievame, že nám sa problémy našich rodičov vyhnú, že naša láska nikdy nevyhasne. Sme presvedčení, že sme si boli súdení a budeme žiť šťastne až do smrti.

Lenže čaro časom vyprchá a začína sa každodenný život; vtedy sa ukáže, že muži ešte stále očakávajú, že ženy sa budú správať rovnako ako oni, a ženy si myslia, že muži sa budú správať ako ony. Ak si neuvedomíme vzájomné rozdiely, ťažko môžeme chápať a rešpektovať jeden druhého. Z toho pramení naša panovačnosť, odmietavosť, odsudzovanie a najmä intolerancia.

Aj pri najlepších úmysloch láska postupne zomiera. Vkrádajú sa problémy. Narastá nezáujem. Zlyháva komunikácia. Stúpa nedôvera. Dochádza k odmietaniu a strate vzájomnej príťažlivosti. Čaro lásky je preč.

A my sa pýtame:

Ako k tomu vlastne dochádza?

Prečo k tomu dochádza?

Prečo sa to stalo práve nám?

Naši najväčší myslitelia na tieto otázky sformulovali odpovede v podobe brilantných a nesmierne komplikovaných filozofických a psychologických modelov. Lenže stará pesnička sa opakuje. Láska zomiera. Stane sa to takmer každému z nás.

Milióny ľudí denne hľadajú partnera, s ktorým by prežili ten zvláštny cit lásky. Láska každoročne spojí milióny dvojíc, ktoré sa neskôr bolestne rozchádzajú, lebo ich láska sa stratila. Z tých, čo sa ľúbia a vstúpia do manželstva, vydrží iba päťdesiat percent. A z nich ďalších päťdesiat percent v manželstve nenachádza uspokojenie. Zostávajú spolu z vernosti, z povinnosti, alebo preto, že im nový vzťah naháňa strach.

Veľmi málo ľudí má to šťastie, že láska rastie s nimi. A predsa sa to stáva. Ak muži a ženy dokážu rešpektovať a akceptovať vzájomné rozdiely, ich láska ďalej rozkvitá.

Ak muži a ženy dokážu rešpektovať

a akceptovať vzájomné 

rozdiely, ich láska ďalej prekvitá.

Iba ak pochopíme skryté rozdiely opačného pohlavia, dokážeme úspešne dávať a prijímať lásku, ktorú nosíme v srdci. Keď akceptujeme a nepodceňujeme naše rozdiely, objavíme tvorivé prístupy, pomocou ktorých dosiahneme, po čom túžime. Môžeme sa naučiť ľúbiť a byť oporou pre ľudí, na ktorých nám záleží, a to je ešte dôležitejšie.

Láska je čarovná, a môže nám vydržať, ak nezabudneme, že medzi mužmi a ženami sú rozdiely.